FI Euroopan unionin virallinen lehti C 233/18

Neuvoston asetuksen (EY) N:o 1/2003 27 artiklan 4 kohdan mukainen tiedonanto asiassa COMP 37.749 — Austrian Airlinesin ja SAS:n yhteistyösopimus

(2005/C 233/08)

(ETA:n kannalta merkityksellinen teksti)

1. Johdanto

Neuvoston asetuksen (EY) N:o 1/2003 (1) 9 artiklassa säädetään, että jos komissio aikoo tehdä päätöksen, jossa rikkominen määrätään lopetettavaksi, ja kun asianomaiset yritykset esittävät sitoumuksia, joiden tarkoituksena on poistaa komission ennakkoarvioinnissaan niille esittämät huolenaiheet, komissio voi päätöksellään määrätä kyseisten sitoumusten noudattamisen yritystä velvoittavaksi. Päätös voidaan tehdä määräajaksi, ja päätöksessä on todettava, ettei komission jatkotoimille ole enää perusteita. Asetuksen 27 artiklan 4 kohdan mukaan komissio julkaisee tiiviin yhteenvedon asiaan liittyvistä seikoista ja sitoumusten pääkohdat. Osapuolet voivat esittää huomautuksensa komission asettamassa määräajassa.

2. Yhteenveto asiasta

Scandinavian Airlines System (SAS) ja Austrian Airlines (AuA) ilmoittivat yhteistyösopimuksesta komissiolle 30. joulukuuta 1999 saadakseen sille asetuksen (ETY) N:o 3975/87 5 artiklan 1 kohtaan, perustamissopimuksen 81 artiklan 3 kohtaan ja ETA-sopimuksen 53 artiklan 3 kohtaan perustuvan yksittäisen poikkeuksen. Sopimuksen nojalla osapuolet tekivät yhteistyötä kaikilla reiteillään kaikkialla maailmassa suunnitellen yhdessä aikataulunsa ja koordinoimalla hinnoitteluperiaatteitaan, reittiohjelmiaan ja kapasiteettiaan. Yhteistyö vietiin pisimmälle Itävallan ja Skandinavian (Norjan, Ruotsin ja Tanskan) välisessä liikenteessä, jossa kaikkiin lentoliikennepalveluihin sovellettiin yksinomaan osapuolten yhteistä liikennejärjestelmää (JTS) ja jossa osapuolet jakoivat toiminnan tulot ja menot. Komissio julkaisi 11. heinäkuuta 2000 asetuksen 3975/87 5 artiklan 3 kohdan mukaisen tiedonannon, jossa se kehotti kolmansia lähettämään huomautuksensa sopimuksesta.

Komissio lähetti 4. lokakuuta 2000 kirjeen, jossa se ilmaisi vakavia epäilyksiä sopimuksen kilpailuvaikutusten suhteen. Erityisesti yhteisen liikennejärjestelmän uskottiin poistavan kilpailun huomattavalta osalta Itävallan ja Skandinavian välisiä lentoliikennemarkkinoita niin, että EY:n perustamissopimuksen 81 artiklan 3 kohtaa ei voitaisi soveltaa etenkään Wienin ja Kööpenhaminan välisellä reitillä sekä Wienin ja Tukholman välisellä reitillä.

Vakavia epäilyjä esille tuovan kirjeen saatuaan osapuolet päättivät reagoida komission esittämiin kahdenvälistä liikennettä koskeviin huoliin muuttamalla yhteistyösopimusta ja korvaamalla sen 31. joulukuuta 2001”rajoitettua yhteistyötä koskevalla sopimuksella” sekä markkinointi- ja myyntisopimuksella. Uudesta sopimuksesta rajattiin kokonaan pois Itävallan ja Skandinavian välistä kahdenvälistä liikennettä koskeva yhteistyö. Se vastasi siis suurimpiin vakavia epäilyjä koskevassa kirjeessä esitettyihin kilpailuongelmiin. Tätä ratkaisua ei kuitenkaan voitu toteuttaa käytännössä.

Keskusteltuaan asiasta lisää komission yksiköiden kanssa osapuolet luopuivat poikkeuksesta ja tekivät 24. lokakuuta 2002”muutetun yhteistyösopimuksen”. Uuteen sopimukseen kuuluu taas mahdollisuus yhteistyöhön Itävallan ja Skandinavian välisessä kahdenvälisessä liikenteessä. Toisin kuin alkuperäinen yhteistyösopimus, ”muutettu yhteistyösopimus” ei johda yhteisyritykseen kahdenvälisessä liikenteessä. Sopimuksen tärkeimmät osatekijät ovat seuraavat:

a. Yleisesti sovellettavat palvelustandardit

Palvelut toimitetaan matkustajille yhteistunnuslennoilla samoin ehdoin.

b. Yhteistunnusjärjestelyt ja verkostoyhteistyö

Yhteistunnussopimus koskee kaikkia osapuolten yhdessä valitsemia, sopimuksen soveltamisalaan kuuluvia lentoja kaikissa maissa. Osapuolet pyrkivät koordinoimaan paremmin lentoyhtiöverkostojensa yhteyksiä ja kapasiteettia luodakseen paremmat yhteydet kummankin osapuolen kotimarkkinoiden välille ja niiden ulkopuolelle sekä lyhentääkseen yhdistettyjen verkostojensa avulla matkustajien koneen vaihtoaikoja. Osapuolten liikennekeskusten ulkopuolella tapahtuvaa koneenvaihtoa edellyttävää liikennettä koskevista periaatteista ja säännöistä voidaan sopia.

c. Hintojen yhteensovittaminen ja erityinen ositus

Osapuolet harjoittavat yhdenmukaista hinnoittelupolitiikkaa sekä koordinoivat reittiohjelmiaan ja kapasiteettiaan. Lentoliikenteen hinnat lasketaan ja jaetaan osapuolten kesken erillisessä täytäntöönpanosopimuksessa esitetyllä tavalla.

d. Markkinointi ja myynti

Myynnin koordinoinnista huolehtii paikallinen lentoyhtiö yhdenmukaistetun myynti- ja markkinointipolitiikan mukaisesti. Osapuolet sopivat mukauttavansa vastavuoroisesti myyntiohjelmansa toisen osapuolen kotimarkkinoita varten. Lisäksi osapuolet pyrkivät tarjoamaan toisilleen asiakaspuhelinpalveluja.

e. Kanta-asiakasohjelmat

Osapuolet ovat tehneet kanta-asiakasohjelmista sopimuksen, jonka mukaan yhden osapuolen kanta-asiakkaat voivat kerätä pisteitä ja käyttää niitä myös matkustaessaan toisen osapuolen lennolla.

Osapuolten mukaan ne voisivat muutetun yhteistyösopimuksen ansiosta parantaa merkittävästi palvelujensa tuottamista ja jakelua, mikä vähentäisi kustannuksia huomattavasti. Osapuolet toteavat myös, että tehokkuuden lisääntyminen on alentanut Kööpenhaminan ja Wienin välisten lentomatkojen hintoja vuosina 2002—2004. Kuluttajat hyötyisivät myös koordinoiduista lentoaikatauluista, suorien lentojen ja vaihtoyhteyksien määrän lisääntymisestä, jatkolentojen lähtöselvitysmahdollisuudesta ja muista liittoutumaan perustuvista eduista.

Vaikka alkuperäinen yhteisyritys korvattiin hyvin tiiviillä yhteistyösopimuksella, muutettu sopimus antaa aihetta samanlaiseen huoleen kilpailusta reiteillä Wien–Kööpenhamina ja Wien–Tukholma. Koska suuri osa matkustajista on riippuvaisia suorien lentojen käytöstä ja koska Itävallan ja Skandinavian välillä ei ole vaihtoehtoisia suoria lentoyhteyksiä, AuA:n ja SAS:n yhteistyö voi edelleen rajoittaa kilpailua, mikä haittaa erityisesti niitä matkustajia, joille ajankäyttö on ratkaiseva tekijä. Wienin ja Kööpenhaminan välinen yhteys on ainoa, jolla molemmat osapuolet liikennöivät ennen yhteistyötään. Yhteistyö on siis käytännössä poistanut kilpailun osapuolten väliltä. Muilla reiteillä yhteistyö estää vain potentiaalista kilpailua. Alustava markkinatesti ei viitannut siihen, että jokin muu lentoyhtiö olisi kiinnostunut liikennöimisestä näillä reiteillä.

3. Tarjottujen sitoumusten pääsisältö

Menettelyn kohteena olevat osapuolet ovat tarjonneet sitoumuksia, joilla ne pyrkivät vastaamaan komission havaitsemiin kilpailuongelmiin. Seuraavassa on sitoumusten pääsisältö.

— Lähtö- ja saapumisaikoja koskevat sitoumukset:

Osapuolet antavat mahdollisen uuden tulokkaan käyttöön lähtö- ja saapumisaikoja seuraavasti:

— Wienin ja Kööpenhaminan välisille lennoille enintään kaksi (2) vuoroa päivässä;

— Wienin ja Tukholman välisille lennoille enintään kaksi (2) vuoroa päivässä.

— Yhtiöidenvälisiin sopimuksiin liittyvät sitoumukset:

Osapuolet sopivat tekevänsä uuden tulokkaan kanssa IATAn mukaisen MITA-sopimuksen (Multilateral Interline Traffic Agreement), ellei sillä ole jo voimassa yhtiöidenvälistä sopimusta. Yhtiöidenvälinen sopimus perustuu IATAn vakiintuneisiin periaatteisiin.

— Erityinen ositussopimus:

Osapuolet tekevät uuden tulokkaan kanssa pyynnöstä erityisen ositussopimuksen, jos osa matkasta tapahtuu vaikutusalaan kuuluvalla reitillä. Sopimusehdot vastaavat liittoutumaan kuulumattomien tai toiseen liittoutumaan kuuluvien muiden liikenteenharjoittajien kanssa tehtyjen, vastaavaa reittiä koskevien sopimusten ehtoja.

— Kanta-asiakasohjelmaan liittyvät sitoumukset:

Osapuolet sallivat pyynnöstä uuden tulokkaan osallistua yhteen niiden kanta-asiakasohjelmista.

— Vuoromäärien vähentäminen:

Osapuolet ovat valmiita jäädyttämään määräajaksi päivittäisen vuoromääränsä.

— Sitoumus matkustajaliikenteen intermodaalipalvelujen edistämisestä

Rautatieliikennettä tai muuta pintaliikennettä Itävallan ja Tanskan/Ruotsin/Norjan välillä harjoittavan yhtiön pyynnöstä osapuolet tekevät intermodaalikuljetuksia koskevan sopimuksen, jonka mukaan ne tarjoavat matkustajille lentoliikennepalveluja mainittujen eurooppalaisten kaupunkiparien välillä osana reittejä, joihin kuuluu intermodaalikumppanin tarjoama pintaliikenneosuus.

4. Huomautuspyyntö

Jollei markkinatestin tuloksista muuta johdu, komissio aikoo tehdä asetuksen (EY) N:o 1/2003 9 artiklan 1 kohdan mukaisen päätöksen, jossa edellä tiivistetyt ja kilpailun pääosaston verkkosivuilla lyhentämättöminä esitetyt sitoumukset todetaan sitoviksi. Komissio pyytää asetuksen N:o 1/2003 27 artiklan 4 kohdan mukaisesti kolmansia esittämään huomautuksensa. Huomautusten on oltava perillä komissiossa yhden kuukauden kuluessa tämän ilmoituksen julkaisupäivästä.

Huomautuksia voi lähettää komissiolle sähköpostitse osoitteella Maria-Jose.Bicho@cec.eu.int tai Fabrizia.Benini@cec.eu.int, faksitse numeroon (32-2) 296 29 11 tai postitse, jolloin on käytettävä viitettä COMP/37.749 — Austrian Airlines/SAS co-operation agreement, seuraavaan osoitteeseen:

Euroopan komissio Kilpailun pääosasto Antitrust Registry J-70 B-1049 Bryssel

Markkinatestiasiakirjan julkaisun johdosta esitetyistä huomautuksista saattaa menettelyn myöhemmissä vaiheissa olla tarpeellista tai aiheellista toimittaa kooste sitoumuksia tarjonneille osapuolille. Siksi pyydämme Teitä ystävällisesti mainitsemaan, mikäli huomautukset sisältävät luottamuksellista tietoa tai yrityssalaisuuksia. Perusteltuja pyyntöjä noudatetaan.

(1) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1—25).